กรมควบคุมโรค ยืนยันไทยยังไม่พบผู้ป่วยโรคไข้เลือดออกที่ติดต่อผ่านการมีเพศสัมพันธ์
กรมควบคุมโรค ยืนยันไทยยังไม่พบผู้ป่วยโรคไข้เลือดออกที่ติดต่อผ่านการมีเพศสัมพันธ์นายแพทย์อัษฎางค์ รวยอาจิณ รองอธิบดีและโฆษกกรมควบคุมโรค กล่าวถึงกรณีที่มีรายงานข่าวในต่างประเทศพบผู้ป่วยโรคไข้เลือดออกชาวสเปนติดเชื้อไวรัสโรคไข้เลือดออกผ่านการมีเพศสัมพันธ์ระหว่างชายกับชายว่า กรมควบคุมโรค ได้ตรวจข้อมูลกรณีดังกล่าวพบเชื้อไวรัสโรคไข้เลือดออกในอสุจิของทั้งผู้ป่วยและคู่นอนชาย เป็นสายพันธุ์เดียวกับที่แพร่ระบาดในประเทศคิวบา ที่ทั้งคู่เคยไปมาก่อนหน้านี้ จึงมีความเป็นไปได้ที่จะมีการติดเชื้อผ่านการมีเพศสัมพันธ์ เช่นเดียวกับโรคติดเชื้อไวรัสซิกา ซึ่งมีสาเหตุมาจากเชื้อไวรัสกลุ่มเดียวกัน อย่างไรก็ตามยังต้องมีการศึกษาเพิ่มเติมเพื่อยืนยันผลต่อไป ปัจจุบันประเทศไทยยังไม่เคยมีรายงาน การติดเชื้อผ่านช่องทางดังกล่าวแต่อย่างใด สำหรับการติดต่อของโรคไข้เลือดออก ในช่องทางหลักยังเป็นการถูกยุงลายกัด การป้องกันที่มีศักยภาพจึงเป็นการกำจัดแหล่งเพาะพันธุ์ยุงลาย โดยขอให้ประชาชนช่วยกันดำเนินมาตรการ “3 เก็บ ป้องกัน 3 โรค” คือ เก็บบ้านให้สะอาด เก็บขยะ ภาชนะต่างๆ รอบบ้านไม่ให้มีน้ำขัง เก็บภาชนะใส่น้ำปิดฝาให้มิดชิด ทำประจำทุกสัปดาห์ ซึ่งการจัดการกับยุงลายที่เป็นพาหะนำโรคติดต่อนำโดยแมลง จะสามารถป้องกันได้ 3 โรค ทั้งโรคไข้เลือดออก โรคติดเชื้อไวรัสซิกาและโรคไข้ปวดข้อยุงลาย